Suvestinė redakcija nuo 2021-07-16

Sprendimas paskelbtas: TAR 2019-12-19, i. k. 2019-20580

KAZLŲ RŪDOS SAVIVALDYBĖS TARYBA

SPRENDIMAS

DĖL KAZLŲ RŪDOS SAVIVALDYBĖS LĖŠŲ, GAUTŲ UŽ PARDUOTUS VALSTYBINĖS ŽEMĖS SKLYPUS, NAUDOJIMO IR APSKAITOS TVARKOS APRAŠO TVIRTINIMO

2019 m. gruodžio 16 d. Nr. TS-221

Kazlų Rūda

Vadovaudamasi Lietuvos Respublikos vietos savivaldos įstatymo 16 straipsnio 2 dalies 17 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 21 straipsnio 13 dalies 3 punktu, Lietuvos Respublikos Vyriausybės 1999-03-09 nutarimo Nr. 260 „Dėl naudojamų kitos paskirties valstybinės žemės sklypų pardavimo ir nuomos“ 2.10 papunkčiu, Lietuvos Respublikos Vyriausybės 1999-06-02 nutarimo Nr. 692 „Dėl naujos kitos paskirties valstybinės žemės sklypų pardavimo ir nuomos“ 2.12 papunkčiu, Lietuvos Respublikos Vyriausybės 2005-09-16 nutarimo Nr. 1023 „Dėl valstybinės žemės sklypų, priskirtų privatizavimo objektams, pardavimo ir nuomos“ 2.5.3 papunkčiu Kazlų Rūdos savivaldybės taryba

n u s p r e n d ž i a:

Patvirtinti Kazlų Rūdos savivaldybės lėšų, gautų už parduotus valstybinės žemės sklypus, naudojimo ir apskaitos tvarkos aprašą (pridedama).

Šis sprendimas per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras	Mantas Varaška

PATVIRTINTA

Kazlų Rūdos savivaldybės tarybos

2019 m. gruodžio 16 d.

sprendimu Nr. TS-221

KAZLŲ RŪDOS SAVIVALDYBĖS LĖŠŲ, GAUTŲ UŽ PARDUOTUS VALSTYBINĖS ŽEMĖS SKLYPUS, NAUDOJIMO IR APSKAITOS TVARKOS APRAŠAS

I SKYRIUS

BENDROSIOS NUOSTATOS

1. Kazlų Rūdos savivaldybės lėšų, gautų už parduotus valstybinės žemės sklypus, naudojimo ir apskaitos tvarkos aprašas (toliau tekste – tvarkos aprašas) nustato valstybinės žemės sklypų pardavimo lėšų, pervestų į Kazlų Rūdos savivaldybės (toliau tekste – Savivaldybė) atskirą banko sąskaitą, naudojimą ir apskaitą.

II SKYRIUS

VALSTYBINĖS ŽEMĖS SKLYPŲ PARDAVIMO LĖŠOS

2. Valstybinės žemės sklypų pardavimo lėšos yra:

2.1. lėšos, gautos už Savivaldybės teritorijoje parduotus naudojamus valstybinės žemės sklypus;

2.2. lėšos, gautos už Savivaldybės teritorijoje parduotus naujus valstybinės žemės sklypus;

2.3. lėšos, gautos už Savivaldybės teritorijoje parduotus parduodamiems objektams priskirtus valstybinės žemės sklypus.

III SKYRIUS

VALSTYBINĖS ŽEMĖS SKLYPŲ PARDAVIMO LĖŠŲ NAUDOJIMAS

3. Lėšos, gautos už parduotus valstybinės žemės sklypus, naudojamos šioms priemonėms finansuoti:

3.1. grąžinamų natūra, perduodamų (suteikiamų) nuosavybėn neatlygintinai, parduodamų ar išnuomojamų žemės sklypų detaliesiems planams ar žemės valdos projektams, žemės sklypų planams rengti;

3.2. žemės sklypų planams su nustatytais žemės sklypų posūkio taškais ir riboženklių koordinatėmis valstybinėje koordinačių sistemoje rengti;

3.3. išnuomojamų Savivaldybės patikėjimo teise valdomų valstybinės žemės sklypų individualaus vertinimo išlaidoms apmokėti;

3.4. valstybinės žemės sklypams įregistruoti Nekilnojamojo turto registre;

3.5. Savivaldybės inžinerinei infrastruktūrai plėtoti ir renovuoti.

4. Jei numatomas lėšų poreikis tvarkos aprašo 3.1–3.4 papunkčiuose nurodytoms priemonėms (toliau tekste – pirminės paskirties darbai) yra mažesnis nei ateinantiems biudžetiniams metams prognozuojamos pajamos iš valstybinės žemės sklypų pardavimo, lėšų likutis gali būti naudojamas tvarkos aprašo 3.5 papunktyje nurodytoms priemonėms, t. y. miesto inžinerinei infrastruktūrai plėtoti, remontuoti ir renovuoti (transporto ir pėsčiųjų judėjimo vietų – kelių, gatvių, takų, tiltų, aikščių, kiemų, vandentiekio, šilumos, dujų technologinių vamzdynų, nuotekų šalinimo, elektros perdavimo linijų ir kitų panašių priemonių).

IV SKYRIUS

VALSTYBINĖS ŽEMĖS SKLYPŲ PARDAVIMO LĖŠŲ APSKAITA

5. Valstybinės žemės sklypų pardavimo lėšos kaupiamos ir apskaitomos atskiroje Savivaldybės iždo banko sąskaitoje.

6. Jei lėšos už parduotus valstybinės žemės sklypus gaunamos į kitą nei tam skirtą atskirą Savivaldybės iždo sąskaitą, gautos lėšos pervedamos į Savivaldybės iždo sąskaitą, skirtą lėšoms už parduotus valstybinės žemės sklypus kaupti.

7. Biudžeto pajamų, gautų už parduotus valstybinės žemės sklypus, apskaitą tvarko Savivaldybės administracijos Finansų skyrius (toliau – Finansų skyrius), išlaidų apskaitą – Savivaldybės administracijos Buhalterinės apskaitos skyrius (toliau – Buhalterinės apskaitos skyrius).

8. Metines lėšas už parduotus valstybinės žemės sklypus sudaro einamaisiais metais gautos lėšos ir lėšų likutis metų pradžioje.

9. Einamaisiais metais nepanaudotų lėšų likutį Buhalterinės apskaitos skyrius iki gruodžio 31 d. grąžina į Savivaldybės iždo sąskaitą, skirtą lėšoms už parduotus valstybinės žemės sklypus kaupti.

10. Savivaldybės administracijos Infrastruktūros ir žemės ūkio skyriaus Ūkio ir teritorijų planavimo poskyris (toliau tekste – Ūkio ir teritorijų planavimo poskyris) einamaisiais metais prognozuoja ateinančių metų pajamas už planuojamus parduoti naujus, naudojamus ar priskirtus parduodamiems objektams žemės sklypus ir pateikia duomenis Finansų skyriui.

Punkto pakeitimai:

Nr. TS-159, 2021-06-28, paskelbta TAR 2021-07-15, i. k. 2021-15969

11. Ūkio ir teritorijų planavimo poskyris, atsižvelgdamas į planuojamas pajamas, pateikia lėšų poreikį pirminės paskirties darbams Biudžeto projekto rengimo plane nustatytais terminais.

Punkto pakeitimai:

Nr. TS-159, 2021-06-28, paskelbta TAR 2021-07-15, i. k. 2021-15969

12. Jei lėšų poreikis pirminės paskirties darbams yra mažesnis nei prognozuojama gauti pajamų, lėšos naudojamos miesto inžineriniai infrastruktūrai. Ūkio ir teritorijų planavimo poskyris pateikia programos sąmatos projektą, nurodydamas priemones, kurioms bus naudojamos lėšos.

Punkto pakeitimai:

Nr. TS-159, 2021-06-28, paskelbta TAR 2021-07-15, i. k. 2021-15969

13. Patvirtinus Savivaldybės biudžetą, Buhalterinės apskaitos skyrius biudžeto asignavimus, skirtus 3.1–3.5 papunkčiuose nurodytiems darbams vykdyti, taip pat inžinerinei infrastruktūrai plėtoti, remontuoti ir renovuoti, naudoja pagal patvirtintas programų sąmatas ir sudaro biudžeto išlaidų sąmatos vykdymo ataskaitas, kurias pateikia Finansų skyriui ir kurios įtraukiamos į bendrą Savivaldybės biudžeto vykdymo ataskaitų rinkinį.

14. Ūkio ir teritorijų planavimo poskyris einamaisiais metais iki liepos 30 d. informuoja Finansų skyrių apie numatomus nepanaudoti asignavimus, nurodytus tvarkos aprašo 3.13.4 papunkčiuose nurodytoms priemonėms vykdyti. Savivaldybės taryba trečią ketvirtį tikslindama Savivaldybės biudžetą, nepanaudotus asignavimus gali skirti 3.5 papunktyje nurodytoms reikmėms.

Punkto pakeitimai:

Nr. TS-159, 2021-06-28, paskelbta TAR 2021-07-15, i. k. 2021-15969

15. Biudžetiniais metais nepanaudotų lėšų, gautų už parduotus valstybinės žemės sklypus, likutis Savivaldybės tarybos sprendimu tvirtinamas kaip tikslinės paskirties lėšų likutis ir naudojamas tvarkos aprašo 3 punkte nurodytoms reikmėms.

V SKYRIUS

BAIGIAMOSIOS NUOSTATOS

16. Finansų skyrius, tvarkantis Savivaldybės iždo apskaitą, yra atsakingas už teisingą valstybinės žemės sklypų pardavimo lėšų apskaitą atskiroje Savivaldybės iždo sąskaitoje.

17. Savivaldybės administracijos padaliniai, užsakantys ar vykdantys tvarkos aprašo 4 punkte numatytas priemones, yra atsakingi už teisingą programų sąmatų sudarymą ir vykdymą neviršijant patvirtintų asignavimų sumų, taip pat už skirtų asignavimų, atitinkančių tvarkos aprašo 4 punkte nustatytas priemones, efektyvų naudojimą.

18. Lėšų, gautų už parduodamus valstybinius žemės sklypus, naudojimo ir apskaitos tvarkos aprašą keičia, papildo ar pripažįsta netekusiu galios Savivaldybės taryba.

____________________________

Pakeitimai:

1.

Kazlų Rūdos savivaldybės taryba, Sprendimas

Nr. TS-159, 2021-06-28, paskelbta TAR 2021-07-15, i. k. 2021-15969

Dėl Kazlų Rūdos savivaldybės lėšų, gautų už parduotus valstybinės žemės sklypus, naudojimo ir apskaitos tvarkos aprašo